**ИНФОРМАЦИЈЕ И ПРЕПОРУКЕ НА ПОЧЕТКУ ШКОЛСКЕ 2020/21. ГОДИНЕ**

**ЗА НАСТАВНИКЕ ХЕМИЈЕ У ОСНОВНИМ ШКОЛАМА**

Поштоване колегице и колеге,

С обзиром на тренутну епидемиолошку ситуацију у Републици Српској, ове године нисмо реализовали групни савјетодавно- инструктивни рад. Због тога Републички педагошки завод тј. инспектори-просвјетни савјетници у писаној форми дају информације значајне за почетак школске године.

1. ОСВРТ НА РЕАЛИЗАЦИЈУ НАСТАВЕ НА ДАЉИНУ У ПРОТЕКЛОЈ ШКОЛСКОЈ ГОДИНИ

У претходној школској години за вријеме пандемије вируса Covid 19, реализована је настава на даљину за ученике основне школе, путем јавног сервиса РТРС.

Наставници средњих школа су наставу на даљину реализовали на различите начине путем интернета, према договору са ученицима и управом школе.

Основни циљ организовања овог вида наставе, осим бриге за здравље и безбједност ученика и наставника, је било омогућавање ученицима континуитет у учењу и раду, како би лакше превазишли проблеме усљед прекида наставе и остварили исходе дефинисане НПП-ом.

У периоду наставе на даљину, која је започела 17. марта 2020. године, у снимању ТВ часова из хемије за осми и девети разред основне школе, учествовало је 11 наставника, а припремљене су и снимљене 24 презентације. Поједини наставници су снимили чак седам часова.

Све похвале заслужују подједнако сви наставници основних и средњих школа, који су у неочекиваној и ванредној ситуацији, пожртвовано радили са ученицима и дали свој максималан допринос, како би школску годину довели до краја и омогућили ученицима да усвоје потребна знања и постигну што боље резултате.

Захваљујем се колегиници Слађани Шпањић за припремљену презентацију о учешћу наставника хемије у снимању Школског часа на РТРС.



1. ИЗМЈЕНЕ У НАСТАВНОМ ПРОГРАМУ ИЗ ХЕМИЈЕ У ОСМОМ РАЗРЕДУ ОСНОВНЕ ШКОЛЕ

Рјешењем Министарства просвјете и културе Републике Српске именовани су чланови Стручног тима за основно васпитање и образовање и средње образовање и васпитање за наставни предмет Хемија, који су у складу са Рјешењем и Акционим планом за спровођење реформских процеса, приступили дефинисаним пословима и задацима.

На основу анализе наставних програма, као и закључака стручно-педагошког надзора и групног савјетодавно- инструктивног рада у протеклом периоду, указала се потреба за измјеном наставног програма из хемије. У складу с тим су урађени наставни програми за редовну и додатну наставу из хемије за осми разред.

Редовна настава из хемије

У односу на досадашњи програм извршено је смањивање броја наставних тема, које ће се изучавати у осмом разреду (изостављена је наставна тема Неорганска једињења). Код изучавања наставне теме Раствори предвиђено је учење масеног удјела раствора, који се раније изучавао пред крај осмог разреда. Изучавање количинске концентрације није планирано у осмом разреду.

Акценат је стављен на основне хемијске појмове и структуру супстанци, за које је предвиђен већи број часова него до сада.

У складу с тим је извршено детаљније дефинисање исхода учења, као и дидактичких упутстава.

Обавезујуће за наставнике је коришћење адекватног простора и лабораторијског прибора и хемикалија, тј припрема и реализација хемијских експеримената.

У случају лоше опремљености школе лабораторијским прибором и хемикалијама, обавезно је показивање програмом предвиђених експеримената употребом видео- презентација (ИТ опрема).

Додатна настава из хемије

Додатна настава је планирана за ученике који показују веће интересовање за хемију и који имају склоност за истраживање и рјешавање различитих проблема и задатака.

Предвиђено је проширивање и продубљивање само одређених садржаја из редовне наставе, с акцентом на самосталан рад ученика, како у теоријском тако и практичном дијелу (хемијски експерименти).

За сваку од четири теме, планиране за додатну наставу, су прецизно дефинисани исходи учења, као и области примјене наученог.

Тема Рачун у хемији је од великог значаја за ученике, јер ће их мотивисати и квалитетно припремити за учешће на такмичењу, како би остварили што боље

резултате.

Инспектор- просвјетни савјетник

Александра Пухалић